‘Hlaudi moet vervolg word’Hlaudi Motsoeneng. Foto: Catherine Rice/ANA Dit kom nadat ŉ fluitjieblaser bewerings gemaak het van bedrog met betrekking tot ŉ tender vir die opknapping van ŉ ateljee wat skielik gekanselleer en toegeken is aan ŉ maatskappy genaamd Vision View. Dokumente in dié verband dui daarop dat die kansellasie deel was van ŉ samespanningsooreenkoms vir die toekenning van ŉ kontrak van R42 miljoen om ŉ veeldoelige ateljee op te knap. Outa het verlede week strafregtelike aanklagte teen Motsoeneng, voormalige lede van die SAUK-raad en uitvoerende bestuurders aanhangig gemaak. Lerissa Govender, ŉ regsverteenwoordiger by Outa, het gesê die jongste bewerings sal gebruik word om die klagtes wat reeds ingedien is aan te vul. “Ons sal verseker dat Motsoeneng en die ander betrokkenes verantwoordbaar gehou word vir die kontrak in guns van Vision View aangesien dit ŉ growwe oortreding is van ŉ behoorlike regsproses en gedoen is sonder die nodige magtiging.” Kaizer Kganyago, woordvoerder van die SAUK, was nie Dinsdag vir kommentaar beskikbaar nie. Outa se aanklagte sluit bedrog, rampokkery, korrupsie en die misbruik van mag in. Outa het die ad hoc-komitee wat die sake van die openbare uitsaaier ondersoek intussen versoek om so gou moontlik ŉ tussentydse raad aan te stel.